20 Aug 2019, 09:04:29 के समाचार About us Android App Advertisement Contact us
By Dabangdunia News Service | Publish Date: Apr 19 2019 6:20PM | Updated Date: Apr 19 2019 6:20PM
नई दिल्ली। कांग्रेस ने आरोप लगाया है कि भोपाल लोकसभा सीट से भारतीय जनता पार्टी की प्रत्याशी साध्वी प्रज्ञा सिंह ठाकुर ने प्रधानमंत्री नरेंद्र मोदी के इशारे पर मुंबई आतंकवादी हमले में शहीद हुए हेमंत करकरे को देशद्रोही बताकर शहीदों का अपमान किया है और इसके लिए मोदी को देश की जनता से माफी मांगनी चाहिए। कांग्रेस संचार विभाग के प्रमुख रणदीपसिंह सुरजेवाला ने शुक्रवार को यहां संवाददाता सम्मेलन में कहा कि साध्वी प्रज्ञासिंह का यह बयान भाजपा के देशद्रोही चेहरे का पर्दाफाश है।
भाजपा के इस चेहरे से देश की जनता के समक्ष पर्दा उठना आवश्यक है। उन्होंने कहा कि शहीद हेमंत करकरे मुंबई एटीएस के प्रमुख थे और उन्होंने मुंबई में हुए आतंकवादी हमले के दौरान अपनी बहादुरी का परिचय दिया। वह खुद देश के लिए कुर्बान हो गये लेकिन पाकिस्तानी आतंकवादी अजमल कसाब को जिंदा पकड़ लिया। इस वीरता के लिए उन्हें अशोक चक्र से सम्मानित किया गया था। प्रवक्ता ने कहा कि आतंकवाद से लड़ते लड़ते देश का महान सपूत शहीद हो गया लेकिन भाजपा उन्हें देशद्रोही कह रही है।
उन्होंने कहा कि साध्वी ने इस महान शहीद के लिए देशद्रोही, रावण और राक्षस जैसे शब्दों का इस्तेमाल करते हुए उनके वंश के नाश की बात कही है। भाजपा के मंच से जब वह इस तरह से शहीद को अपमानित कर रही थी तो मंच पर मौजूद भाजपाई तालियां बजा रहे थे। सुरजेवाला ने साध्वी प्रज्ञा के इस बयान को अपराध करार दिया और कहा कि उन्होंने यह बात श्री मोदी के इशारे पर कही है। इससे शहीदों का अपमान हुआ है इसलिए श्री मोदी को साध्वी के खिलाफ ठोस कार्रवाई कर इस अपराध के लिए देश की जनता से माफी मांगनी चाहिए।